Δημοκρατικό Κοινωνικό Κίνημα

Το **Δημοκρατικό Κοινωνικό Κίνημα ** (**ΔΗ.Κ.ΚΙ.**) είναι ελληνικό πολιτικό κόμμα. Ιδρύθηκε στις 20 Δεκεμβρίου 1995, από πρώην στελέχη του Πανελλήνιου Σοσιαλιστικού Κινήματος. με επικεφαλής τον Δημήτρη Τσοβόλα. Όντας αρχικά ανεξάρτητο, αργότερα συνεργάστηκε με τον ΣΥ.ΡΙΖ.Α. μέχρι και τον Αύγουστο του 2015. Έκτοτε, αποτέλεσε κομμάτι της Λαϊκής Ενότητας, μέχρι τον Μάιο του 2019. Από το 2019 έως το 2024 συνεργαζόταν με το Ε.ΠΑ.Μ., συμμετέχοντας στις διεργασίες του δεύτερου, στο ψηφοδέλτιο Ε.ΠΑ.Μ.-Α.Κ.Κ.ΕΛ. το 2019 και στον συνασπισμό Συμμαχία Ανατροπής υπό τον Πρόεδρο του Ε.ΠΑ.Μ., Δημήτρη Καζάκη, τον Μάιο του 2023.

## Ιστορικό
### 1995–2004
Το ΔΗ.Κ.ΚΙ. ιδρύθηκε στις 20 Δεκεμβρίου του 1995, σε συγκέντρωση στη Θεσσαλονίκη, από μία ομάδα παλαιών στελεχών του ΠΑ.ΣΟ.Κ. με επικεφαλής τον Δημήτρη Τσοβόλα, υπουργό των κυβερνήσεων του Ανδρέα Παπανδρέου στη δεκαετία του '80. Ο ίδιος ορίστηκε πρόεδρος του κόμματος.

Συμμετείχε στις βουλευτικές εκλογές του 1996 όπου έλαβε ποσοστό 4,43% (300.671 ψήφοι) και εισήλθε στη Βουλή ως πέμπτο (και τελευταίο) κόμμα και καταλαμβάνοντας 9 βουλευτικές έδρες. Η επόμενη εκλογική αναμέτρηση στην οποία έλαβε μέρος το ΔΗ.Κ.ΚΙ., ήταν οι ευρωεκλογές του 1999. Καταφέρνει να αυξήσει το ποσοστό του στο 6,85% (440.191 ψήφοι) και βγήκε τέταρτο κόμμα, καταλαμβάνοντας 2 έδρες στο Ευρωκοινοβούλιο.

Η ραγδαία πτώση των εκλογικών ποσοστών, άρχισε στις βουλευτικές εκλογές του 2000. Σε αυτές, το ΔΗ.Κ.ΚΙ. έλαβε ποσοστό 2,69% (184.598 ψήφοι) από 6,85% που είχε λάβει στις Ευρωεκλογές του 1999 και δεν εισήλθε στη Βουλή. Η πτώση αυτή οφείλεται από πολλούς στο ότι το ΔΗ.Κ.ΚΙ. ήταν ένα αρχηγικό κόμμα χωρίς ιδιαίτερα γνωστά στελέχη. Στις βουλευτικές εκλογές του 2004 το ποσοστό έπεσε και άλλο, στο 1,78% (132.782 ψήφοι). Αυτό σήμαινε και το τέλος της αυτόνομης παρουσίας του στο πολιτικό σκηνικό, αφού δεν συμμετείχε στις ευρωεκλογές του ίδιου χρόνου.

### 2004–2015
[thumb|Οπαδοί του ΔΗ.Κ.ΚΙ. σε προεκλογική συγκέντρωση του [ΣΥ.ΡΙΖ.Α. το 2007]]
Τον Μάρτιο του 2004, μετά τη δεύτερη συνεχόμενη αποτυχία να περάσει το όριο του 3% για είσοδο στη Βουλή, ο Δημήτρης Τσοβόλας ανακοίνωσε ότι διαλύει το ΔΗ.Κ.ΚΙ. και επέστρεψε στο δημόσιο ταμείο τα αδιάθετα ποσά της κρατικής επιχορήγησης. Η κίνηση αυτή επιβεβαιώθηκε από την Πολιτική Γραμματεία και από το Δεύτερο (Έκτακτο) Συνέδριο που διοργανώθηκε στις 30 Οκτωβρίου 2004.

Στην κίνηση της διάλυσης, ωστόσο, αντέδρασε η πλειοψηφία της Κεντρικής Επιτροπής, η οποία σύμφωνα με το καταστατικό ήταν η μόνη αρμόδια για να λάβει απόφαση διάλυσης. Το ζήτημα μεταφέρθηκε στις δικαστικές αίθουσες, όπου αποφασίσθηκε ότι η διάλυση είναι άκυρη και κατακύρωσε τον τίτλο του κόμματος στην πλειοψηφία της Κεντρικής Επιτροπής. Την αρχηγία του κόμματος την ανέλαβε τριμελής διοικούσα επιτροπή (Γιώργος Πάντζας, Παναγιώτης Μαντάς, Ηλίας Νικολόπουλος) με επικεφαλής τον δεύτερο.

Στις 21 και 22 Απριλίου 2007, διοργανώθηκε στο ξενοδοχείο Stanley στην Αθήνα το 3ο Συνέδριο του ΔΗ.Κ.ΚΙ. Στο συνέδριο απηύθυναν χαιρετισμό η Γ.Γ. του Κ.Κ.Ε. Αλέκα Παπαρήγα, από τη Ν.Δ. η Σοφία Βούλτεψη, από τον Συνασπισμό ο Παναγιώτης Λαφαζάνης, ο πρόεδρος της Δημοκρατικής Αναγέννησης Στέλιος Παπαθεμελής, ο Μανώλης Γλέζος, ο πρόεδρος της Ένωσης Δημοκρατικού Κέντρου Νεοκλής Σαρρής, ο εκπρόσωπος του Νέου Αριστερού Ρεύματος, πρ. ευρωβουλευτής Δημήτρης Δεσύλλας, ο πρόεδρος της Χριστιανικής Δημοκρατίας Μανώλης Μηλιαράκης, ο εκπρόσωπος του Αγωνιστικού Σοσιαλιστικού Κόμματος Ελλάδας Νίκος Καργόπουλος, ο εκπρόσωπος του ΑΡΔΗΝ Γιώργος Παπαγιαννόπουλος, εκπρόσωποι της Ανανεωτικής Κομμουνιστικής Οικολογικής Αριστεράς, της Κομμουνιστικής Ανανέωσης, της Παρέμβασης Αριστερών Πολιτών, των Οικολόγων Εναλλακτικών, του ΕΣΚ κ.ά.

Στις εκλογές για την τοπική αυτοδιοίκηση του 2006 το ΔΗ.Κ.ΚΙ. συνεργάσθηκε με το Κ.Κ.Ε., εκλέγοντας αρκετά μέλη του σε δημοτικά και νομαρχιακά συμβούλια. Ενώ αναμενόταν ότι θα επαναλάμβανε αυτή τη συνεργασία και στις εθνικές εκλογές του 2007, ανακοίνωσε ότι τελικά θα συμμετάσχει στα ψηφοδέλτια του ΣΥ.ΡΙΖ.Α.  Η συνεργασία αυτή, συνεχίστηκε και στις ευρωεκλογές και βουλευτικές εκλογές του 2009. Στις βουλευτικές εκλογές του Μαΐου εεξελέγησαν βουλευτές (Τζένη Βαμβακά) και Ιουνίου του 2012 (Τζένη Βαμβακά, Γιώργος Πάντζας, Αγνή Καλογερή) στις ευρωεκλογές του 2014 και στις βουλευτικές εκλογές του Ιανουαρίου του 2015 (Γιώργος Πάντζας).

Κατά τη διάρκεια του πρώτου συνεδρίου του ΣΥ.ΡΙΖ.Α., στις 9 Ιουνίου 2013, το ΔΗ.Κ.ΚΙ. αμφισβήτησε την ψηφοφορία από εγγραφέντες της ίδιας ημέρας, οπότε και της αντικατάστασης της 11-μελούς γραμματείας των συνιστωσών από πρόεδρο και ανακοίνωσε ότι δεν θα αυτοδιαλυθεί, όπως ζητήθηκε απ΄όλες τις συνιστώσες.

### 2015–σήμερα
Στις 20 Φεβρουαρίου 2015, με την αποδοχή από τον ΣΥ.ΡΙΖ.Α. του μνημονίου - γέφυρα, σταμάτησε κάθε επαφή με τον ΣΥ.ΡΙΖ.Α. και το καλοκαίρι του 2015 εντάχθηκε στη Λαϊκή Ενότητα.

Στην Πανελλαδική Οργανωτική συνδιάσκεψη, στις 18 Ιουλίου 2016, επικεφαλής και γραμματέας της Διοικούσας Επιτροπής του ΔΗ.Κ.ΚΙ. εξελέγη ο Γεώργιος Μπούτρης. Ο Π. Μαντάς ζήτησε να αντικατασταθεί λόγω αυξημένων καθηκόντων του στην Πολιτική Γραμματεία της Λαϊκής Ενότητας. 

Τον Ιούνιο του 2019, το ΔΗ.Κ.ΚΙ υπεστήριξε τον εκλογικό συνασπισμό Ενιαίο Παλλαϊκό Μέτωπο - Αγροτικό Κτηνοτροφικό Κόμμα Ελλάδας. Το Μάρτιο του 2021, συνεργάστηκε, μαζί με άλλα κόμματα, με τους Ελεύθερους Ανθρώπους του Γιώργου Τράγκα, από τους οποίους αποχώρησε λίγους μήνες αργότερα. Στις εκλογές του Μαΐου 2023 συμμετείχε στον εκλογικό συνασπισμό Συμμαχία Ανατροπής, ο οποίος αμέσως μετά διαλύθηκε.

Από τον Ιούνιο του 2025, μαζί με άλλα κόμματα, φορείς και πρόσωπα, έχει συνιδρύσει δεξαμενή σκέψης για ερευνητικούς πολιτικούς λόγους, που σκοπό έχει το πρόγραμμα ανά υπουργείο, σε πατριωτική κοινωνική κατεύθυνση.

## Αποτελέσματα εκλογών
### Βουλή των Ελλήνων

### Ευρωπαϊκό Κοινοβούλιο

## Παραπομπές


## Εξωτερικοί σύνδεσμοι
* 

Κατηγορία:Δημοκρατικό Κοινωνικό Κίνημα
Κατηγορία:Συνιστώσες της ΛΑ.Ε.
Κατηγορία:Συνιστώσες του ΣΥΡΙΖΑ
Κατηγορία:Ελληνικά πολιτικά κόμματα
Κατηγορία:Αντικαπιταλιστικά κόμματα στην Ελλάδα
Κατηγορία:Ευρωσκεπτικιστικά κόμματα στην Ελλάδα
Κατηγορία:Σοσιαλιστικά κόμματα στην Ελλάδα
Κατηγορία:Ελληνικές κοινοβουλευτικές ομάδες